《白云书舍图为掾史褚德刚赋》
元代·刘崧

褚君本是河南褚，家在卧龙山下住。一从辟椽入中书，长忆龙山读书处。

山中白云相卷舒，褚君卧云方读书。清池有鱼林有笋，甘旨升堂时起居。

在家不知事亲乐，游宦还应念城郭。山头日望白云飞，鸿雁离离向空落。

丘郎自是同乡人，念子远游情最亲。为拈彩笔写幽思，物色正与秦山邻。

问君何年辞别墅，萝月松烟淡如许。山犹拥石护遗书，云已从龙作甘雨。

人生重是君亲恩，田园荒芜安足论。由来荣养须食禄，孝子忠臣同一门。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。